
Folketingets Europaudvalg

Christiansborg, den 4. juli 2003

Folketingets repræsentant ved EU
Til

udvalgets medlemmer og stedfortrædere

Europa-Parlamentet ønsker ens 

immunitetsregler for MEPere

Europa-Parlamentet mener, at alle dets 626 medlemmer bør nyde den samme parlamentariske immunitet for den politisk virksomhed, som de udøver. I dag er de i deres hjemlande ellers kun sikret den immunitet, som tilstås medlemmer af deres lands parlamentariske forsamling via de nationale regler
. Ifølge Parlamentet betyder dette, at europaparlamentsmedlemmer risikerer at blive behandlet forskelligt alt efter nationalitet. Europa-Parlamentet har derfor udviklet sine egne principper og skabt en form for ”retspraksis” for at sikre medlemmerne ligestilling.

Det kom frem, da Europa-Parlamentet behandlede en anmodning fra de danske myndigheder om at ophæve europaparlamentarikeren Mogens Camres immunitet
. Parlamentet fastslog her, at Mogens Camre nyder immunitet i forbindelse med deltagelsen i politiske møder i Danmark, selv om det antages at Grundlovens §57 ikke dækker ytringer fremsat på politiske møder, i pressen eller på tv.

Samtidig afviste Europa-Parlamentet at ophæve denne immunitet, idet Parlamentet har udviklet en ”retspraksis”, som fastlægger, at i tilfælde, hvor de handlinger som medlemmer er anklaget for, udgør en del af deres politiske virksomhed, ophæves immuniteten ikke.

492 af europaparlamentarikerne stemte for denne indstilling, 48 stemte imod og 18 undlod at stemme
. Parlamentets ordfører i sagen det skotske medlem fra De Grønne/Den Europæiske Fri Alliance, Neil MacCormick sagde dog i sit indlæg i debatten, at han mente, at Europa-Parlamentet over årene nok havde gjort immuniteten for vidtgående. Han foreslog derfor, at man overvejede at bede Parlamentets forfatningsudvalg om at se nærmere på, hvor grænserne for den parlamentariske immunitet bør gå.

Ønsket om at ophæve Mogens Camres immunitet stammer fra den danske rigsadvokat, således at han kan blive tiltalt for overtrædelse af straffelovens paragraf 266 om fremsættelse af nedsættende udtalelser over for en gruppe personer. 

Protokollen om Privilegier og Immuniteter

Sagen om Mogens Camres immunitet er blevet behandlet i Europa-Parlamentets retsudvalg, som enstemmigt indstillede, at afvise at ophæve Mogens Camres immunitet. 

Retsudvalget foretog dog først en undersøgelse af, hvorvidt Mogens Camres ytringer faktisk var dækket ind under immunitetsreglerne i Protokollen om Privilegier og Immuniteter. Her vurderede man, at Camres ytringer ikke er dækket ind under artikel 9 i Protokollen. Artiklen giver parlamentarikerne fuld immunitet i forbindelse med medlemmernes udøvelse af deres hverv på Parlamentets arbejdssteder, men altså som hovedregel ikke i medlemmernes hjemlande. Til gengæld fandt man, at ytringerne er omfattet af protokollens artikel 10 litra a, som giver europaparlamentsmedlemmerne den samme immunitet i deres hjemlande, som medlemmer af de nationale parlamenter har
. 

Man fandt ganske vist, at Grundlovens §57 ikke giver immunitet for udtalelser fremsat på politiske møder, i pressen eller på tv, men valgte en mere vidgående tolkning af artikel 10 i protokollen, idet man mener sig berettiget til at ”opstille egne principper og dermed skabe en form for retspraksis”, som det hedder i parlamentets betænkning.

Immunitetssager mod Daniel Marc Cohn-Bendit og Francesco Musotto

To andre medlemmer af Europa-Parlamentet fik ligeledes lov til at beholde deres immunitet. Det franske medlem af De Grønne Daniel Marc Cohn-Bendit, der er mistænkt for at have hjulpet en af de mistænkte bag OPEC-attentatet i 1975, Hans-Joachim Klein, med finansiel støtte og skjulesteder. Hans immunitet var ønsket ophævet af de tyske myndigheder, så de i overenstemmelse med tysk lov kan indlede en efterforskning. Europa-Parlamentet valgte ikke at efterleve anmodningen, bl.a. fordi andre medvirkende personer ikke er blevet retsforfulgt. Derfor mener Europa-Parlamentet, at der er tale om politisk forfølgelse (fumus persecutionis)
.

Sagen om Francesco Musottos immunitet skyldes anklager om bagvaskelse. Musotto har umiddelbart efter valget til Europa-Parlamentet afgivet udtalelser til en journalist, der har ført til sagsanlæg ved den italienske domstol. Selv om handlingen falder uden for immunitetsbestemmelserne både i den italienske forfatning og Protokol om Privilegier og Immuniteter, så vil Europa-Parlamentet ikke ophæve immuniteten, fordi immuniteten bør gælde fra det øjeblik valgresultaterne offentliggøres. Også den franske ordfører François Zimeray fra den socialdemokratiske gruppe opfordrer i indstillingen konventet og den kommende regeringskonference til at se nærmere på immunistetsreglerne, fordi han mener, at det er en absurd situation, at et medlem kan anses som parlamentariker fra valgdagen, men først er dækket af immunitetsreglerne fra den første mødedag. Indstillingen, der går imod immunitetsbestemmelserne, betyder Europa-Parlamentet igen forsøger at skabe retspraksis
.   

Med venlig hilsen

Michala Jessen

� Se artikel 10 litra a i Protokol vedrørende De Europæiske Fællesskabers Privilegier og Immuniteter af 8. april 1965. 


� Anmodning af d. 30. oktober 2002.


� A5-243/2003 Betænkning om anmodning om ophævelse af  Mogens N.J. Camres immunitet.  


� Artikel 10 ”Under Europa-Parlamentets mødeperioder nyder medlemmerne: a) på deres eget lands område de immuniteter, der tilstås medlemmerne af deres lands lovgivende forsamling  b) på en anden medlemsstats område fritagelse for enhver form for tilbageholdelse og retsforfølgning. De er ligeledes dækket af immuniteten på vej til eller fra Europa-Parlamentets mødested. Immuniteten kan ikke påberåbes af et medlem, som gribes på fersk gerning, og kan ikke hindre Europa-Parlamentets ret til at ophæve et af dets medlemmers immunitet”. Protokol vedrørende De Europæiske Fællelsskabers privilegier og immuniteter.

